Արթուր Դալալոյան

Արթուր Հրաչի Դալալոյան (ապրիլի 26, 1996(1996-04-26), Տիրասպոլ), հայկական ծագում ունեցող ռուսաստանցի մարզիկ։ Օլիմպիական չեմպիոն, աշխարհի եռակի և Եվրոպայի հնգակի չեմպիոն։ Արժանացել է Ռուսաստանի սպորտի վաստակավոր վարպետի կոչման։


== Կարիերա ==


=== Վաղ տարիներ ===
Արթուրը սկսել է մարմնամարզությամբ զբաղվել 6 տարեկանից Նովոսիբիրսկում։ Հաճախել է նաև ձյուդոյի և կավագործության պարապմունքների։ Մարզումները սկսելուց մեկ տարի անց ընտանիքը տեղափոխվել է Մոսկվա։ Նա իր կարիերան շարունակել է «Դինամո» ակումբում։ Առաջին մարզիչը եղել է Ալեքսանդր Կալինինը։ 13 տարեկանում դարձել է Ռուսաստանի պատանեկան հավաքականի անդամ։ Սակայն երկու տարի անց հեռացվել է հավաքականից՝ կարգապահական կանոնները խախտելու համար։ Այդ ժամանակ զուգափայտերի վարժություններում և բազմամարտում արդեն մեծ հաջողություններ էր գրանցել Ռուսաստանում և բազմամարտում դարձել էր թիմային և անհատական բրոնզե մեդալակիր։
Հավաքական վերադառնալուց հետո երիտասարդ մարզիկը շարունակել է հաջողությունների շարքը։ Ոսկե մեդալներ է նվաճել զուգափայտի վրա և ազատ վարժություններում։ Հաջողություններ է գրանցել նաև թիմային մրցումներում և հենացատկում։ 2013 թվականին սկսել է հանդես գալ միջազգային մրցումներում։ Բրազիլիայում մասնակցել է համաշխարհային գիմնազիադային և դարձել եռակի չեմպիոն (թիմային մրցումներում, օղակների վարժությունում և հենացատկում), ինչպես նաև բազմամարտում նվաճել է բրոնզ, հորիզոնական ձողի վարժություններում՝ արծաթ։ 2014 թվականին ելույթներ է ունեցել Ռուսաստանում և դարձել կրկնակի չեմպիոն (թիմային մրցումներում և ազատ վարժություններու) և եռակի մրցանակակիր (օղակների և հորիզոնական ձողի ավարժություններում նվաճել է արծաթ, հենացատկում՝ բրոնզ։ Մասնակցել է Եվրոպայի առաջնությանը և թիմային պայքարում բազմամարտում զբաղեցրել երկրորդ հորիզոնականը։ Նույն թվականին մասնակցել է Ռուսաստանի գավաթ մրցաշարին։ Սակայն այստեղ չի կարողացել դառնալ մրցանակակիր։


=== Նոր շրջան ===
2015 թվականին մեծահասակների առաջնություններում գրանցել է իր առաջին խոշոր հաղթանակները։ Ազատ վարժություններում դարձել է Ռուսաստանի առաջնության բրոնզե մեդալակիր, Գավաթի մրցաշարում թիմային բազմամարտում նվաճել է արծաթե մեդալ, իսկ հենացատկում զբաղեցրել է երրորդ հորիզոնականը։ 2016 թվականի դեկտեմբերին դարձել է Վորոնինի գավաթի հաղթող։
2017 թվականը բեկումնային է եղել Դալալոյանի համար։ Ռուսաստանի առաջնությունում անհատական և թիմային բազմամարտերում նվաճել է ոսկե մեդալ, հենացատկում՝ ածաթ։ Մի քանի ամիս անց առաջին անգամ մասնակցել է միջազգային խոշոր մրցումների։ Եվրոպայի առաջնությունը հաջողությամբ է եզրափակել։ Անհատական բազմամարտում զիջել է միայն ուկրաինացի Օլեգ Վերնյաևին, իսկ հենացատկում դարձել է Եվրոպային չեմպիոն՝ առաջ անցնելով այնպիսի խոշոր մարզիկներից, ինչպիսիք են Օլեգ Վերնյաևը, Մարյան Դրուգալեսկուն և Իգոր Ռադիվիլովը։ Ռուսաստանի գավաթի մրցաշարում նվաճել է երկու ոսկի (հենացատկում և թիմային մրցումներում) և երկու արծաթ (ազատ վարժություններում և զուգաթայտերի վարժությունում)։ Ցուցաբերելով հրաշալի արդյունքներ՝ առաջին անգամ հայտնվել է աշխարհի առաջնությունում, որտեղ ելույթ է ունեցել ազատ վարժություններում և հենացատկում։ Սակայն սրունքաթաթի վնասվածքի պատճառով չի կարողացել իրեն լավ դրսևորել և մնացել է առանց մեդալի։
2018 թվականին մասնակցել է Ռուսաստանի առաջնությանը և պաշտպանել իր տիտղոսները անհատական և թիմային բազմամարտում, դարձել երկրորդը ազատ վարժություններում և երրորդը՝ օղակներում։ 2018 թվականի Եվրոպայի առաջնությանը նվաճել է երեք ոսկի (թիմային բազմամարտում, հենացատկում և զուգափայտի վարժություններում) և մեկ բրոնզ՝ ազատ վարժություններում։ Մրցույթի ավարտին Ամառային մարզաձևերում Եվրոպայի առաջին միասնական առաջնությունում Ռուսաստանի հավաքականի թիմային հաղթանակի համար Արթուր Դալալոյանին շնորհվել է հատուկ մրցանակ։
2019 թվականին Շչեցինում կայացած Եվրոպայի առաջնությունում բազմամարտից ստացել է արծաթե մեդալ՝ զիջելով իր հայրենակից և թիմակից Նիկիտա Նագորնիին։ Ազատ վարժություններում նվաճել է ոսկե մեդալ, իսկ հորիզոնական ձողերի և հենացատկի վարժություններում՝ բրոնզե մեդալ։
2019 թվականին Շտուտգարտում կայացած աշխարհի առաջնությանը անհատական բազմամարտում ստացել է արծաթե մեդալ՝ զիջելով միայն Նիկիտա Նագորնիին։ Թիմային մրցումներում Նիկիտա Նագորնիի, Իվան Ստրետովիչի, Դավիթ Բելյավսկիի և Դենիս Աբլյազինի հետ 28 տարվա ընդմիջումից հետո Ռուսաստանին հաղթանակ են բերել։

2021 թվականին մասնակցել է Տոկիոյի Ամառային օլիմպիական խաղերին։ Նրա աքիլեսյան գարշապարի ջիլը վնասված է եղել, բայց դա էլ չի խանգարել, որ թիմը դառնա օլիմպիական չեմպիոն։


== Արդյունքներ ==


== Ծանոթագրություններ ==


== Արտաքին հղումներ ==
Էջը մեդիա-պորտալի պաշտոնական էջում - Olympics.com(ռուս.)
Էջը Մարմնամարզության միջազգային ֆեդերացիայի պաշտոնական կայքում FIG(անգլ.)
Էջը Սպորտային մարմնամարզության Ռուսաստանի ֆեդերացիայի պաշտոնական կայքում